CELEX: 
Language: et
Date: 2022-04-25 00:00:00
Title: KOMISJONI DELEGEERITUD MÄÄRUS (EL) / , millega muudetakse Euroopa Parlamendi ja nõukogu määrust (EL) 2019/787 põllumajandusliku päritoluga etüülalkoholi määratluse ja sellele esitatavate nõuete osas

SELETUSKIRI
            
            
               1.DELEGEERITUD ÕIGUSAKTI TAUST
            
            
               Määruse (EÜ) nr 110/2008 läbivaatamise käigus ei muudetud oluliselt põllumajandusliku päritoluga etüülalkoholi määratlust ega sellele esitatavaid nõudeid ning kehtivas piiritusjookide määruses (EL) 2019/787 sätestatud määratlus ja nõuded on tehnilisest/teaduslikust seisukohast aegunud ega vasta enam tehnilistele parameetritele, mida praegu kohaldavad liidu tootjad ja enamik analüüsilaboreid.
            
            
               Seetõttu tuleb muuta määruse (EL) 2019/787 artiklit 5, milles sätestatakse põllumajandusliku päritoluga etüülalkoholi määratlus ja sellele esitatavad nõuded, et viia need tehnilised parameetrid kooskõlla praegu tööstuses kasutatavate parameetritega.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Tööstuse esindajad on juhtinud komisjoni tähelepanu sellele, et põllumajandusliku päritoluga etüülalkoholi praegune määratlus ja sellele esitatavad nõuded ei ole enam kooskõlas praegu tootmises kasutatavate tehniliste parameetritega.
            
            
               Põllumajandusturgude ühise korralduse eksperdirühma (piiritusjoogid) 28. aprilli, 29. juuni, 12. oktoobri ja 30. novembri 2021. aasta virtuaalkoosolekute ettevalmistamiseks ja nende käigus peeti konsultatsioone, milles osalesid eksperdid kõigist 27 liikmesriigist. Konsultatsioonide tulemusena saavutati delegeeritud määruse eelnõu suhtes üldine üksmeel.
            
            
               Üksmeelt täheldati ka üldise avaliku konsultatsiooni puhul, mille tarvis oli delegeeritud määruse eelnõu parema õigusloome portaalis avaldatud 21. veebruarist kuni 21. märtsini 2022 ning mille käigus saadi kaks märkust. Neis märkustes väljendati peamiselt muret furfuraali kavandatava künnise pärast ja soovitati säilitada muud praegu kehtivad parameetrid. Need märkused ei toonud aga kaasa kavandatud künniste muutmist, kuna need künnised põhinevad EFSA teaduslikul arvamusel ning on kinnitatud tööstusharu teadmiste ja kogemustega. 
            
            
               Teavitati ka WTO partnereid.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Delegeeritud õigusakt põhineb määruse (EL) 2019/787 artikli 8 lõikel 1 ja selles käsitletakse üksnes üht sätet, mille muutmiseks on komisjonile antud volitus kõnealuse lõike alusel. See tuleks vastu võtta kiirmenetluse korras vastavalt määruse (EL) 2019/787 artikli 46 lõikele 8.
            
            
               Delegeeritud õigusakt piirdub rangelt tehnoloogia arengust tulenevate tõendatud vajadustega kooskõlas määruse (EL) 2019/787 artikli 8 lõike 1 teise lõiguga.
            
            
               Artikkel 1. Selle artikliga nähakse ette määruse (EL) 2019/787 artikli 5 muutmine, milles on sätestatud põllumajandusliku päritoluga etüülalkoholi määratlus ja sellele esitatavad nõuded.
            
            
               Artikkel 2. Selle artikliga nähakse ette artiklis 1 sätestatud muudatuse jõustumine.
            
            
               KOMISJONI DELEGEERITUD MÄÄRUS (EL) …/…,
            
            
               25.4.2022,
            
            
               millega muudetakse Euroopa Parlamendi ja nõukogu määrust (EL) 2019/787 põllumajandusliku päritoluga etüülalkoholi määratluse ja sellele esitatavate nõuete osas
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
         
         
            
               võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/787, milles käsitletakse piiritusjookide määratlemist, kirjeldamist, esitlemist ja märgistamist, piiritusjookide nimetuste kasutamist muude toiduainete esitlemisel ja märgistamisel, piiritusjookide geograafiliste tähiste kaitset ning põllumajandusliku päritoluga etüülalkoholi ja destillaatide kasutamist alkohoolsetes jookides ning millega tunnistatakse kehtetuks määrus (EÜ) nr 110/2008,
                  1
                eriti selle artikli 8 lõiget 1,
            
            
               ning arvestades järgmist:
            
            
               (1)Määruse (EL) 2019/787 artiklis 5 on sätestatud põllumajandusliku päritoluga etüülalkoholi määratlus ja sellele esitatavad nõuded; tööstuses nimetatakse kõnealust alkoholi ka põllumajandusliku päritoluga alkoholiks, neutraalseks alkoholiks või rektifitseeritud alkoholiks. Kõnealune tehniline määratlus ja kõnealused nõuded on ilma oluliste muudatusteta üle võetud Euroopa Parlamendi ja nõukogu määruse (EÜ) nr 110/2008
                  2
                I lisa punktis 1 sätestatust.
            
            
               (2)Põllumajandusliku päritoluga etüülalkoholi määratlus ja sellele esitatavad nõuded, mis on sätestatud määruse (EL) 2019/787 artiklis 5, on tehnilisest ja teaduslikust seisukohast osaliselt aegunud. Eelkõige tuleb teatavate jääkide piirnormid viia kooskõlla praegu tööstuses ja enamikus analüüsilaborites kasutatavate tehniliste parameetritega. Seega õigustab tehnoloogia areng selles valdkonnas vajadust muuta seda määratlust ja neid nõudeid.
            
            
               (3)Määruse (EL) 2019/787 artikli 5 punkti d alapunktides i, vi ja vii sätestatud viited üldisele happesusele, kuivekstraktile ja lenduvatele lämmastikalustele ei ole enam asjakohased, kuna neid tavaliselt ei kasutata protsessi tehniliste parameetritena, sest selliste jääkide esinemine 96-mahuprotsendilises alkoholis on tühine, ning nende leidumine põllumajandusliku päritoluga etüülalkoholis on ebatõenäoline.
            
            
               (4)Estrite, aldehüüdide ja kõrgemate alkoholide puhul ei ole määruse (EL) 2019/787 artikli 5 punkti d alapunktides ii, iii ja iv sätestatud piirnormid spetsiifilised ja selliste piirnormide puhul tuleb praegu kasutada märgkeemia meetodeid, mida ei ole liidu õiguses määratletud. Nende ainete täpsem määratlemine, mille suhtes kohaldatakse jääkide piirnorme, parandaks põllumajandusliku päritoluga etüülalkoholi analüüside tulemusi, sest saaks kasutada selliseid meetodeid nagu gaasikromatograafia, ning samuti oleks see kasulik analüütikutele, kuna paljude vanemate analüüsimeetodite puhul tuleb kasutada ohtlikke kemikaale.
            
            
               (5)Eelkõige on asjakohane piirduda estrite puhul vaid etüülatsetaadiga. Kuigi käärimisprotsessis võib tekkida palju estreid, on kõige suurema kontsentratsiooniga ester etüülatsetaat, samas kui muid estreid, mis võivad esineda põllumajandusliku päritoluga etüülalkoholis, ei ole tõenäoliselt võimalik tuvastada tavapäraste analüüsimeetodite abil ja nende osa estrite koguhulgas on väheoluline. Etüülatsetaadi sisalduse mõõtmine peaks põhinema komisjoni määruses (EÜ) nr 2870/2000
                  3
                sätestatud standardmeetodil, kuna see on kehtestatud meetod, mida kasutatakse praegu mitme piiritusjoogi analüüsimiseks.
            
            
               (6)Sarnaselt on peamine aldehüüd kõigi aldehüüdide seas atseetaldehüüd. Seepärast on asjakohane kasutada aldehüüdide määramise parameetrina ainult atseetaldehüüdi. Kuna atseetaldehüüd on tasakaalus 1,1-dietoksüetaaniga, mis tähendab, et mõlemad molekulid esinevad korraga ning muunduvad teineteiseks keemiliste ja füüsikaliste tingimuste tõttu, tuleb arvestada ka atsetaalis sisalduva atseetaldehüüdi osa. Atseetaldehüüdi sisalduse mõõtmine peaks põhinema määruses (EÜ) nr 2870/2000 sätestatud standardmeetodil, kuna see on kehtestatud meetod, mida kasutatakse praegu mitme piiritusjoogi analüüsimiseks.
            
            
               (7)Pärast kääritamist tekib märkimisväärses koguses kõrgemaid alkohole. Siiski esineb põllumajandusliku päritoluga etüülalkoholis kõrgemaid alkohole vaid väheses koguses, kuna kõrgemate keemistemperatuuride tõttu destilleeritakse need kergesti välja. Kõrgemate alkoholide sisalduse mõõtmine peaks põhinema määruses (EÜ) nr 2870/2000 sätestatud standardmeetodil, kuna see on kehtestatud meetod, mida kasutatakse praegu mitme piiritusjoogi analüüsimiseks.
            
            
               (8)Furfuraali puhul on kehtestatud nõue, et selle jääkide sisaldus peab olema allpool avastamispiiri, kuid see nõue viitab märgkeemia meetodile, mida enamikus liikmesriikides enam ei kasutata, ning seepärast ei ole selle nõude tõttu võimalik saada ühtseid ja määratletud analüüsimeetodeid ja -tulemusi. Kuna praegu ei ole põllumajandusliku päritoluga etüülalkoholis furfuraali sisalduse analüüsimiseks määratletud standardmeetodit, on asjakohane määrata kindlaks künnis, mida on võimalik saavutada praegu enamikus liikmesriikide laborites kasutatavate erinevate meetoditega, mis annavad täpsemad tulemused kui siis, kui see nõue esialgu kehtestati. Furfuraali mõõtmine peaks põhinema määruses (EÜ) nr 2870/2000 sätestatud vedelikkromatograafia meetodil, mida kasutatakse puidust pärinevate ühendite määramiseks.
            
            
               (9)Täielikkuse huvides ja kooskõlas määruse (EL) 2019/787 artikli 4 punktis 7 sätestatud põllumajandusliku päritoluga destillaadi määratlusega on asjakohane sätestada, et põllumajandusliku päritoluga etüülalkohol on põllumajandustoodete alkoholkäärimise järgse destilleerimise saadus.
            
            
               (10)Määrust (EL) 2019/787 tuleks seepärast vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) 2019/787 artikkel 5 asendatakse järgmisega:
            
            
               „Artikkel 5
            
            
               Põllumajandusliku päritoluga etüülalkoholi määratlus ja sellele esitatavad nõuded
            
            
               Käesoleva määruse tähenduses on põllumajandusliku päritoluga etüülalkohol vedelik, mis vastab järgmistele nõuetele:
            
            
               (a)see on saadud üksnes aluslepingu I lisas loetletud põllumajandustoodete alkoholkäärimise teel, millele järgneb destilleerimine;
            
            
               (b)sellel ei ole muud maitset peale valmistamisel kasutatavast toorainest tuleneva maitse;
            
         
         
            
               (c)selle minimaalne alkoholisisaldus on 96,0 mahuprotsenti;
            
            
               (d)selle maksimaalne jääkide sisaldus ei ületa järgmist:
            
            
               i)
                     etüülatsetaat: 1,3 grammi ühe hektoliitri 100-mahuprotsendilise alkoholi kohta;
            
            
               ii)
                     atseetaldehüüd (etanaali ja 1,1-dietoksüetaani summa): 0,5 grammi ühe hektoliitri 100-mahuprotsendilise alkoholi kohta;
            
            
               iii)
                     kõrgemad alkoholid (propaan-1-ooli, butaan-1-ooli, butaan-2-ooli, 2-metüülpropaan-1-ooli, 2-metüülbutaan-1-ooli ja 3-metüülbutaan-1-ooli summa): 0,5 grammi ühe hektoliitri 100-mahuprotsendilise alkoholi kohta;
            
            
               iv)
                     metanool: 30 grammi ühe hektoliitri 100-mahuprotsendilise alkoholi kohta;
            
            
               v)
                     furfuraal: 0,5 grammi ühe hektoliitri 100-mahuprotsendilise alkoholi kohta.“
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 25.4.2022
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 130, 17.5.2019, lk 1.
               
               
                  
                     (2)
                  
                        Euroopa Parlamendi ja nõukogu 15. jaanuari 2008. aasta määrus (EÜ) nr 110/2008 piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89 (ELT L 39, 13.2.2008, lk 16).
               
               
                  
                     (3)
                  
                        Komisjoni 19. detsembri 2000. aasta määrus (EÜ) nr 2870/2000, millega sätestatakse ühenduse standardmeetodid piiritusjookide analüüsimiseks (EÜT L 333, 29.12.2000, lk 20).